text: Danmarks vigtigste eksportvej smuldrer
  02 april 2014 kl. 18.38
  E 45 er Danmarks vigtigste eksportvej. Men en vigtig bro er slidt. Derfor præsenterer borgmesteren i Flensborg nu ambitiøs plan.
  Det gav massive problemer, da flere spor på broen over Kieler-Kanalen sidste år måtte lukkes som følge af en renovering.
  Men trods renoveringen er broen slidt, og eksperter mener, at den højst har 12 år tilbage.
  Og den skal afløses af en tunnel, foreslår Flensborgs overborgmester.
  - E 45 er ikke blot Flensborgs, men samlet set hele Danmarks vigtigste eksportrute, siger Flensborgs overborgmester Simon Faber. 
  - Derfor skal vi satse på en attraktiv kombineret jernbane og motorvejstunnel, der kan sikre den vigtige transportkorridor fremover. Jeg tror, at der er brug for en prioritering af sagen i trafikministerierne på begge sider af grænsen, siger Simon Faber.
  Det er rettidig om, siger Sønderborgs borgmester. 
  - Broen er et bindeled mellem Skandinavien og resten af Europa. Derfor støtter vi i Sønderborg, at man nu påtænker at finde en langtidsholdbar løsning, siger Sønderborgs borgmester, Erik Lauritzen (A).
  Flere end 5000 lastbiler kører dagligt ind i Danmark, og de benytter næsten alle broen over Kieler-Kanalen.
  